ΑΠΟΦΑΣΗ αριθ. 4-53 της 12ης Φεβρουαρίου 1953 περί των όρων δημοσιεύσεως των τιμοκαταλόγων και των όρων πωλήσεως που εφαρμόζονται από τις επιχειρήσεις της βιομηχανίας άνθρακος και σιδηρομεταλλεύματος

Η ΑΝΩΤΑΤΗ ΑΡΧΗ,

Έχοντας υπόψη:

τα άρθρα 60 παράγραφος 2 περίπτωση α) και 63 παράγραφος 2 της συνθήκης,

Εκτιμώντας:

ότι οι τιμοκατάλογοι και οι όροι πωλήσεως που εφαρμόζονται από τις επιχειρήσεις πρέπει να επιτρέπουν να ελέγχεται αν τηρούνται οι κανόνες του ανταγωνισμού που θεσπίζονται στην συνθήκη και ιδίως τα άρθρα 4 και 60-

ότι πρέπει να παρέχουν στους καταναλωτές την δυνατότητα να γνωρίζουν την ποιότητα και να υπολογίζουν το ακριβές κόστος των προϊόντων για τα οποία εμφανίζονται αγοραστές και να συγκρίνουν τις προσφορές από διαφόρους προμηθευτές-

ότι οι κανόνες που έχουν θεσπισθεί για τον σκοπό αυτό πρέπει να τηρούνται από τις οργανώσεις πωλήσεων, τους παραγγελιοδόχους καθώς και από τις ίδιες τις επιχειρήσεις-

Κατόπιν διαβουλεύσεως με την Συμβουλευτική Επιτροπή,

ΑΠΟΦΑΣΙΖΕΙ:

Άρθρο 1

1. Οι επιχειρήσεις της βιομηχανίας άνθρακος και σιδηρομεταλλεύματος πρέπει να δημοσιεύουν τους τιμοκαταλόγους και τους όρους πωλήσεώς τους σύμφωνα με τις διατάξεις της παρούσης αποφάσεως.

2. Δύνανται πάντως να εκπληρώσουν την ανωτέρω υποχρέωσή τους, καθιστώντας γνωστό, σύμφωνα με το άρθρο 4 κατωτέρω, ότι οι τιμοκατάλογοι και οι όροι πωλήσεως μιας οργανώσεως πωλήσεων εφαρμόζονται στην παραγωγή τους υπ' ευθύνη τους, υπό τον όρο ότι οι εν λόγω τιμοκατάλογοι και όροι πωλήσεως ικανοποιούν τις ίδιες απαιτήσεις.

Άρθρο 2

1. Όλοι οι τιμοκατάλογοι και οι όροι πωλήσεως που δημοσιεύονται πρέπει να περιέχουν τουλάχιστον τις κατωτέρω ενδείξεις:

α) τιμή ανά τόννο-

β) τόπο παραδόσεως-

γ) μέθοδο δηλώσεως τιμών-

δ) έξοδα ανάλογα με τον τρόπο φορτώσεως-

ε) εμπορικές εκπτώσεις-

στ) όρους πληρωμής.

2. Επί πλέον οι τιμοκατάλογοι και οι όροι πωλήσεως που δημοσιεύονται, πρέπει να αναφέρουν τους κατωτέρω ειδικούς όρους, όπου εφαρμόζονται:

α) την φύση και το ύψος των φορολογικών και άλλων επιβαρύνσεων που προστίθενται στις τιμές του τιμοκαταλόγου και βαρύνουν τους πελάτες κατά τους όρους της πωλήσεως-

β) προσαυξήσεις τιμών λόγω ποιότητος-

γ) εποχιακή αύξηση-

δ) εποχιακή μείωση-

ε) αύξηση λόγω εγγυημένης προελεύσεως.

3. Πριμοδοτήσεις ποσότητος και πιστότητος πρέπει επίσης να αναφέρονται κατά τον ίδιο τρόπο, εκτός αν η παράλειψή τους επιτρέπεται ειδικώς από την Ανωτάτη Αρχή.

Άρθρο 3

Εκτός των γενικών αυτών ενδείξεων, οι τιμοκατάλογοι και οι όροι πωλήσεως πρέπει να περιλαμβάνουν ιδιαίτερες ενδείξεις επί ορισμένων προϊόντων:

1. Για τον άνθρακα:

α) την κατηγορία και ενδεικτικώς, την περιεκτικότητα σε πτητικές ουσίες για κάθε κατηγορία-

β) το είδος και ενδεικτικώς την περιεκτικότητα σε τέφρα-

γ) στην περίπτωση κοσκινισμένων ή εκπλυμένων ανθράκων το διαμέτρημα-

δ) στην περίπτωση εκπλυμένων ανθράκων, την περιεκτικότητα σε υγρασία.

2. Για τον οπτάνθρακα:

- το διαμέτρημα για μεγάλου μεγέθους οπτάνθρακα και τεμαχισμένο οπτάνθρακα.

3. Για τα συσσωματώματα του άνθρακος:

- κατηγορία και βάρος του προϊόντος.

4. Για τα συσσωματώματα του λιγνίτη:

- βάρος του προϊόντος.

5. Για το σιδηρομετάλλευμα:

α) το διαμέτρημα-

β) ένδειξη περιεκτικότητος σε σίδηρο, άσβεστο, διοξείδιο πυριτίου και φωσφόρο, προσδιορίζοντας αν ο υπολογισμός έχει γίνει επί ξηρού μεταλλεύματος.

Άρθρο 4

1. α) Οι τιμοκατάλογοι και οι όροι πωλήσεως αρχίζουν να ισχύουν το ενωρίτερο πέντε πλήρεις ημέρες μετά την διαβίβασή τους υπό μορφή εντύπων στην Ανωτάτη Αρχή.

β) Οι πωληταί πρέπει κατόπιν αιτήσεως, να ανακοινώνουν τους τιμοκαταλόγους, και τους όρους πωλήσεως σε κάθε ενδιαφερόμενο.

γ) Η Ανωτάτη Αρχή δύναται να αποφασίσει να δημοσιεύσει τους τιμοκαταλόγους και όρους πωλήσεως με ειδική έκδοση.

2. Η παράγραφος 1 εφαρμόζεται και επί οποιασδήποτε τροποποιήσεως των τιμοκαταλόγων και των όρων πωλήσεως.

Άρθρο 5

1. Οι επιχειρήσεις πρέπει να καταρτίζουν τους όρους πωλήσεώς τους κατά τρόπο ώστε οι οργανώσεις πωλήσεων και οι παραγγελιοδόχοι να υποχρεούνται να συμμορφώνονται, για τους τιμοκαταλόγους και τους όρους πωλήσεώς τους, με τους κανόνες που τίθενται από την παρούσα απόφαση.

2. Οι επιχειρήσεις καθίστανται υπεύθυνες για παραβάσεις της ανωτέρω προβλεπομένης υποχρεώσεως που διαπράττονται εκ μέρους των οργανώσεων πωλήσεων ή των παραγγελιοδόχων τους.

Άρθρο 6

Οι ανωτέρω διατάξεις εφαρμόζονται στους τιμοκαταλόγους και όρους πωλήσεως που καταρτίζονται μετά την παρούσα απόφαση και οπωσδήποτε σε όλους τους τιμοκαταλόγους, και όρους πωλήσεως που αρχίζουν να ισχύουν από τις 15 Μαρτίου 1953.

Πάντως, η προθεσμία, των πέντε ημερών που προβλέπεται από το άρθρο 4, είναι υποχρεωτική μόνο στην περίπτωση που οι τιμοκατάλογοι και οι όροι πωλήσεως αρχίζουν να ισχύουν από 1ης Μαρτίου.

Η παρούσα απόφαση εξεδόθη κατόπιν διασκέψεως από την Ανωτάτη Αρχή, κατά την συνεδρίασή της της 12ης Φεβρουαρίου 1953.

Για την Ανωτάτη Αρχή

Ο Πρόεδρος

Jean MONNET